  Анжелика Тихонова корреспондент Удмуртилэн Кун Кенешез элькун кивалтэтэн ӵош нырысетӥ нылпи вайыны мылкыд сётонъя амалъёсын огъет кылдытозы. Со сярысь 26-тӥ толшоре журналистъёслы вераз элькун парламентысь тазалыкез утёнъя, демографи но семья политикая ялан ужась ӧрилэн кивалтӥсез Светлана Кривилёва. Али Россиын нырысетӥ нылпи ваёнъёслэн лыдзы усе. Элькунамы 2016-тӥ арын, 2015-тӥ арен ӵошатыса, нырысетӥ нылпиос 916-лы ӧжытгес вордӥськизы (7 сюрс 486). Соин валче федерал ёзын югдурез тупатыны луонлык кылдытӥсь амалъёсты матысь дыре кылдытыны косон сётӥзы. «Тани толон милям мер, семья но демографи политикая министерствоен ужась группа вал, соослэн, шуом, «загашниказы», трос амалъёссы вань, кудъёсыз нырысетӥ но кыкетӥ нылпи ваёнэн герӟаськемын», — пусйиз Кривилёва. Кылдэм югудеррлэн огез мугез - али нылпи ваён арлыдэ вуэмын 1990-тӥ аръёсы вордӥськемъёс. Нош со вакытэ вордскемъёс ӧжыт вал бере, со туала югдур вылын но шӧдӥське. 2016-тӥ арлы йылпумъянъёсъя, вордӥськемъёслэн лыдзы Удмуртия Приволжск федерал округын  4-тӥ интыын луэ, нош кулэмъёслэн лыдзыя — 11-тӥын. Толшорысен толсурозь элькунамы 21 сюрс 195 нылпиос вордӥськизы (1 сюрс 166-лы ӧжытгес), кулӥзы — 19 сюрс 105 адями (449-лы ӧжытгес). Ӧжытгес луизы кузпалъяськисьёс но — 8 сюрс 604 гинэ паръёс кусыпъёссэс катэн юнматыны малпазы (2015-тӥ арын 2 сюрс 700-лы тросгес вал). Тегъёс: Ижкар Удмуртия СветланаКривилёва нылпиос Мерлык  